Angus Buchan hou gebedsaamtrek in Kaapstad vir reënSkare by die saamtrek. Foto: Stephan Pretorius @skote_petoors / Twitter Die It’s Time-biddag in Kaapstad vind vandag by die Swartklip-sportterrein in Mitchells Plain plaas om vir onder meer reën te bid. It’s Time Kaapstad is ’n eendag-geleentheid van 11:00 tot 16:00. Buchan gaan na verwagting die skare vanaf 12:00 toespreek. Die geleentheid behoort teen 14:00 klaar te wees. “Die Here het my ’n paar maande gelede in my stiltetyd dit sterk op die hart gelê om die evangelie van Jesus Christus na Mitchells Plain te neem.” Só het evangelis Angus Buchan, stigter van die It’s Time-byeenkoms in Bloemfontein, in aanloop na vandag se samekoms gesê. Buchan glo God het ’n yslike verantwoordelikheid vir verlorenes op sy skouers geplaas. “Ook vir diegene wat swak van gees en hart is, vir hulle wat in bende-aktiwiteite vasgevang is, asook in die sinnelose verontagsaming van menselewens wat daagliks op die Kaapse Vlakte plaasvind.” Angus Buchan (Foto: Shalom Ministries) Buchan, wat op 22 April 2017 in Bloemfontein die grootste gebedsaamtrek nóg in Suid-Afrika gelei het, het einde verlede jaar dié visie ontvang vir die aanbieding van ’n soortgelyke reusegebedsaamtrek in die hartjie van die Kaapse Vlakte. “Ek was nog nooit so opgewonde oor ons geliefde land, Suid-Afrika, nie.” Ek glo die It’s Time Kaapstad-geleentheid gaan ’n lig wees wat nie net oor die vasteland van Afrika gaan skyn nie, maar oor die hele wêreld,” het Buchan gesê. Dit sal die grootste massabyeenkoms nóg in Kaapstad wees. Besoekers word aangemoedig om van busse gebruik te maak om te verseker dat daar so min moontlik verkeersopeenhopings is. Reëlings is met die Golden Arrow-busdiens getref, wat busse vir die geleentheid teen kosprys beskikbaar stel. Volgens Buchan gaan It’s Time Kaapstad ’n geskiedkundige geleentheid wees en niemand kan dit bekostig om dit mis te loop nie. #itstimect Tweets